《谗龙》
宋代·韦骧

退之昔日谗风伯，今日吾友谗应龙。应龙闻之两耳卓，急卷海水飞长空。

阴云曀曀为后先，变化赫日成昏曚。田间槁穗有生意，虢子属纩卢医逢。

望霓万口动一喜，往往备赛求豜豵。顷之气象复舒霁，飘洒尚不遭溟濛。

龙乎奚尔不努力，遽若有禀还收踪。天岂虐斯民，不欲为年丰。

林林未必皆咎戾，必有任责当其凶。蕲君勿龙谗，谗龙非无从。

旱乾水溢各有召，应答不谬如洪钟。昭昭之鉴明且威，讵敢旷久而忘功。

一欲窃弄权，霶霈私群农。震怒起旋踵，菹醢灾谁躬。

慎无凝土像夭矫，昼夜狂舞青衣童。精诚修警感毕听，朝暮膏泽盈寰中。

作者简介：公元一〇三三年至一一一〇五年，字子骏，钱塘人。生于宋仁宗明道二年，卒于徽宗崇宁四年，年七十三岁。工诗文。皇祐五年（公元一0五三年）进士，除知袁州萍乡系。历福建转连判官，主客郎中。出为变路提刑。建中靖国初，（公元一一〇一年）除知明州丐宫祠，以左朝议大夫提举洞霄宫，卒。骧著有文集十八卷，赋二十卷，均《宋史艺文志》并传于世。